Susanne Clemensen (CD), 2001-03-28:
I CD er vi ikke enige i, at der er et misforhold mellem de store udgifter og de, som hr. Frank Dahlgaard skriver i sin forespørgsel, middelmådige resultater i folkeskolen, og alene af den grund kan vi ikke støtte det her forslag til vedtagelse.
Vi mener faktisk, at der er behov for en ansigtsløftning i folkeskolen.
Vi mener faktisk, at det største problem for folkeskolen, for dens eksistens og omdømme, er de rammer for undervisningen, der er til rådighed i dag, og ikke den undervisning, der leveres.
Så ved jeg godt, at man skal være meget påpasselig med at sige noget om folkeskolen, fordi den jo netop er meget forskellig.
Nogle steder er den heldigvis velfungerende, og det går godt, og andre gange er det altså som at se en folkeskole, der ikke har udviklet sig i de sidste 10 år.
Det, jeg mener, er, at vi ikke kommer uden om, at vi skal bruge flere ressourcer på ordentlige og tidssvarende skolebygninger, bedre klasselokaler, mulighed for mere fleksibel rumdeling, ergonomiske borde og stole, flere penge til bøger, landkort, materialer i det hele taget, ordentlige spise- og kantineforhold, pc-værksteder til børnene.
Og som noget nyt vil vi også meget gerne have arbejdsværelser til lærerne, så de rent faktisk kan blive på skolen og fordybe sig og forberede sig i det stof, som de skal undervise i, så de dermed også har mulighed for at hjælpe de elever, der har brug for yderligere hjælp, f.eks. til lektierne.
Al den slags kunne vi godt tænke os, at der blev afsat flere ressourcer til.
Vi mener faktisk, det er det, der skal til for at give folkeskolen det løft, der er tiltrængt.
Til gengæld går vi ikke ud og lover skattestop eller skattelettelser.
her i Folketinget den 18. april,
om hvad undervisningsministeren kan oplyse om de foreløbige erfaringer med den nye læreruddannelse set i relation til folkeskolens behov for lærere i de forskellige fag, samt om problemerne med at fastholde de nye og yngre lærere i folkeskolen, og hvilke initiativer der bør iværksættes for at imødegå en kommende lærermangel.
Derfor vil jeg ikke gå så meget ind i dét, men blot sige, at jeg tror, at ledelsesspørgsmålet er utrolig centralt at få sat fokus på, hvis vi netop skal skabe en bedre kvalitet ude i folkeskolen.
Det er ikke så meget den enkelte lærers undervisning og kvaliteten af den, som jeg kan forstå, at hr. Frank Dahlgaard mener er problemet, som vi mener, fokus skal rettes mod.
Det er i højere grad mod rammerne og de ressourcer, som vi har afsat til folkeskolen.
Der mener jeg, at selv om folkeskolen er en kommunal opgave, er det trods alt os lovgivere herinde på Christiansborg, der har vedtaget rammerne for folkeskolens virke.
Men det er som sagt noget, som vi meget gerne vil komme tilbage til, når vi skal drøfte CD's forespørgsel den 18. april.
Men der skal selvfølgelig ikke herske nogen tvivl om, at det, vi gerne vil have, er, at der foruden de kreative, musiske og praktiske aktiviteter i folkeskolen selvfølgelig også bliver mulighed for at opgradere den faglige viden, især læsefærdigheder skal der sættes mere fokus på. Men vi ønsker
jo også, at denne her skole skal være præget af et mere rummeligt og alsidigt indlæringsbegreb, at vi skal sætte mere fokus på, at børn rent faktisk har forskellige intelligenser, og dem skal vi være bedre til at udnytte.